དེང་གསར་འགྱུར་ཆ་འཕྲིན་དར་རྒྱས་ཆེས་ཆེར་འགྲོ་བའི་དུས་སྐབས་འདིར།འཛམ་གླིང་ས་གནས་ཁག་དང་མི་རིགས་ཁག་གི་རིག་གནས་རང་སོར་མ་བསྡད་པར།ཕན་ཚུན་ཕོག་ཐུག་དང་འདྲེས་སིམ་ཤུགས་ཆེས་འགྱུར་བ་སྔ་ན་མ་མཆིས་པར་འགྲོ་བཞིན་ཡོད་པ་དང་།ཆབས་ཅིག་སྔར་མཐོང་ཐོས་དྲན་རེག་གང་ཡང་བྱུང་མྱོང་མེད་པའི་ཡ་མཚན་ཆེ་བའི་གནས་ཚུལ་མང་པོ་ཞིག་མིག་ཡིད་རྣ་བའི་ཡུལ་དུ་མངོན་སུམ་དུ་འཆར་རྒྱུ་ཡོད་པ་དེ་ཚོའི་ཐོག་ནས་ང་ཚོར་རང་མི་རིགས་ཀྱི་དར་རྒུད་སྐོར་ལ་བསམ་གཞིགས་མ་བྱེད་རང་བྱེད་ཀྱི་དྲི་བ་མང་དག་ཅིག་འཐོན་བཞིན་ཡོད།འོན་ཀྱང་རང་རེའི་མི་རིགས་འདི་ཉིད་མྱོས་བྱེད་ཀྱི་བཏུང་བར་དགའ་དྲགས་པས་བསམ་གཞིགས་བྱེད་ལོང་མ་བྱུང་བ་ཡིན་ནམ།ཡང་ཆོས་དད་ཆེ་བའི་རྐྱེན་གྱིས་བཏང་སྙོམས་སུ་བཞག་པ་ཡིན་ནམ།གང་ལྟར་ཚང་མས་བོད་ཀྱི་རིག་གནས་ཀྱི་མདུན་ལམ་དང་འབྲེལ་བའི་གནས་ཚུལ་དེ་དང་དེའི་སྐོར་ལ་བསམ་གཞིགས་ནན་ཏུར་མ་བྱས་ཚེ།མ་འོངས་པར་བོད་ཀྱི་རིག་གནས་འདི་ཡིན་ཞེས་མཛུབ་མོ་འཛུགས་ས་མེད་པ་ཞིག་ཆགས་པ་ཡིན་ན།སྤྱིར་འཛམ་གླིང་སྤྱི་དང་ཡས་སྒོས་མེས་པོ་དང་བུ་རབས་ཚ་རྒྱུད་རྣམས་ལ་ངོ་གནོང་དགོས་པ་ཞིག་ཡོང་ངེས་ཡིན་གཤིས།བློ་དམན་བདག་ནས་ཀྱང་རང་ཉིད་དུས་རབས་ཀྱི་མི་ཞིག་ཡིན་པའི་ཆ་ནས་དུས་རབས་འདིའི་ནང་སྐྱེ་བོ་ཀུན་གྱིས་དོ་སྣང་ཆེས་ཆེར་བྱ་བའི་གནད་དོན་འགའ་ཞིག་ལས།བོད་ཀྱི་སྲོལ་རྒྱུན་རིག་གནས་ལ་ངོས་འཛིན་བསྐྱར་མ་བྱེད་ཕྱོགས་དང་བོད་ཀྱི་རིག་གནས་དང་འཛམ་གླིང་ས་གནས་གཞན་དང་མི་རིགས་གཞན་གྱི་རིག་གནས་བར་གྱི་ཕན་ཚུན་འབྲེལ་བ་ཇི་ལྟར་ཡོད་ཚུལ་བཅས་ཀྱི་སྟེང་ནས་བོད་ཀྱི་རིག་གནས་ཀྱི་འཛམ་གླིང་རང་བཞིན་ལ་དཔྱད་པའི་རྩོམ་ཡིག་ཐུང་ངུ་འདི་སྤེལ་བ་ལགས་ན།བློ་དང་ལྡན་པ་རྣམས་ནས་ཐག་གཅོད་རང་བཞིན་མ་ཡིན་པའི་དཔྱད་རྩོམ་འདིར་མ་དག་དག་བཅོས་དང་།ལོག་རྟོག་སུན་འབྱིན།བླང་དོར་འཇུག་ལྡོག་བཅས་ཀྱི་དགོངས་འཆར་ལྷུག་སྩོལ་གནང་བར་འཚལ།